钦定古今图书集成/明伦汇编/官常典/第507卷 > 田敏
## 钦定古今图书集成/明伦汇编/官常典/第507卷 > 田敏

按《宋史》本传：“敏字子俊，本易州牙吏。雍熙中，王师讨
幽蓟，曹彬进兵涿州，敌断其后。王继恩募勇士，持书
抵彬，敏应募，间行由祁沟关达涿州。彬得诏，选壮士
五十人卫敏，还道遇贼，力战四十八人死，敏与两人
者仅以身免。彬上其事，太宗召见，复令赍诏谕彬。师
还，补敏易州静砦指挥使。端拱初，以所部兵屯定州。”
契丹攻北唐河，大将李继隆遣部将逆战，为敌所乘，
奄至水南，敏以百骑奋击，敌惧，退水北，遂引去。又出
狼山袭契丹，至满城，获首级甚众。既而敌陷易州，敏
失其家所在，帝擢敏本军都虞候，赐白金三百两，使
间行求其父母，得之以归。徙屯镇州，而升其指挥为
内兴僚直。李继隆讨夏州，奏隶麾下。敏率兵至灵州，
《橐䒷口双》。西遇敌，斩首三千级，获羊马、橐䒷、铠仗
数万计。继隆上其功，迁御前忠佐马步军副都军头，
既而又从傅潜于定州。时契丹断蒲阴路，城中有神
勇军士千馀人，属敌兵盛，不敢战，敏率轻锐复出之。
真宗幸天雄军，诏敏隶高琼，使追贼至宁远军，以功
领涿州刺史。王均乱西川，从招安使雷有终败贼于
灵池山。贼平，迁马步军都军头。咸平中，契丹复入寇，
敏从王显为镇、定先锋，大败契丹于遂城西羊山，斩
其酋长真，授单州刺史。后为邢州兵马钤辖。未几，从
王起屯定州，遇契丹于望都，逆战，斩首二千馀级，徙
北平砦兵马钤辖，领骑兵五千，以当其冲。先是，两地
供输民多为契丹乡导，敏自鱼台北悉驱南徙，凡七
百馀户送定州。迁北平砦总管，赐御剑，听以便宜从
事。至是，契丹复入寇，复与敌战杨村，败之。敏谍知契
丹主去北平十里蒲阴驻砦，敏夜率锐兵袭破其营
帐。契丹主大惊，问挞览曰：“今日战者谁？”挞览曰：“所谓
田厢使者。”契丹主曰：“其锋锐不可当。”遂引众去。敌攻
瀛州不下，欲乘虚犯贝、魏，诏敏与魏能、张凝三路兵
入敌境纵击，以牵其势。敏出西路，抵易州南十里，屯
师石村，掳获人畜、铠仗以万计。寻诏三路兵还定州，
敏遇敌于镇州之北马头岭，复大破之。契丹请和，乃
徙敏镇定路都钤辖，迁本州团练使，充镇定路总管。
徙永兴军、陕州，历鄜延、环庆、凤翔三路，久之，为环庆
路都总管。时后桥属羌数扰边，敏诛违命者十八族，
又败罗骨于三店川，迁郑州防御使、泾原路总管，后
徙环庆。坐与部豪往还纳赂为不法，降左屯卫大将
军、昭州防御使。既而以虢州团练使知隰州，复为环
庆路都总管、仪州防御使，卒。敏在边二十馀年，凡迁
授，多以功伐，虽晚不自饬，而朝廷亦优容之。